**П Р Е Д Н А Ц Р Т**

На основу члана 15. Закона о Управи за индиректно опорезивање (''Службени гласник БиХ", број 89/05) и члана 61. став 2. Закона о управи ("Службени гласник БиХ", бр. 32/02, 102/09 и 72/17), директор Управе за индиректно опорезивање доноси

**УПУТСТВО**

**О ПОСТУПКУ КУЋНОГ УВОЗНОГ ЦАРИЊЕЊА**

**ГЛАВА I - ОПШТЕ ОДРЕДБЕ**

**Члан 1.**

(Предмет)

1. Овим упутством прописује се процедура одобравања поступка кућног царињења при увозу (у даљем тексту: кућно увозно царињење) као поједностављеног поступка, спровођење кућног увозног царињења са и без статуса овлашћеног примаоца, те друга питања у вези кућног увозног царињења.
2. Кућно увозно царињење може се, у складу са прописима из члана 4. овог упутства, користити за царинске поступке при увозу (у даљем тексту: увозни царински поступци) и то за: пуштање робе у слободан промет и царинске поступке с економским дејством (царинско складиштење, унутрашња обрада, обрада под царинском контролом и привремени увоз који се одвија на редовној основи).

**Члан 2.**

(Употреба израза у мушком или женском роду)

Ријечи које су ради прегледности у овом упутству наведене у једном роду без дискриминације односе се и на мушки и на женски род.

**Члан 3.**

(Закони и други прописи)

Ако није другачије наведено у овом упутству, подразумијева се да свако упућивање у овом упутству на законе и друге прописе укључује и измјене и допуне тих закона и других прописа које су ступиле на снагу до дана ступања на снагу овог упутства и након тог дана.

**Члан 4.**

(Правни основ)

Кућно увозно царињење у царинским поступцима из члана 1. став (2) овог упутства регулисано је:

1. чланом 88. Закона о царинској политици у Босни и Херцеговини ("Службени гласник БиХ", број 58/15) (у даљем тексту: Закон),
2. чл. 184. до 191., чл. 201. до 204., чл. 209. до 211., чл. 213., 215., 216., 367. став (1) и 377. став (2) тачка а) Одлуке о спровођењу Закона о царинској политици у Босни и Херцеговини ("Службени гласник БиХ", бр. 13/19, 54/19, 21/20, 47/21, 49/21, 4/22 и 23/22) (у даљем тексту: Одлука), у зависности на који се увозни царински поступак односи кућно увозно царињење и
3. одредбама Закона и Одлуке и других царинских прописа које се односе на попуњавање царинске декларације.

**Члан 5.**

(Дефиниције и шифре)

1. У сврху овог упутства, поједини изрази и шифре имају сљедеће значење:
2. "привредни субјект" значи лице које је током свог пословања укључено у активности које су обухваћене царинским прописима,
3. ''подносилац захтјева'' значи лице (привредни субјект) које подноси захтјев за издавање одобрења за кућно увозно царињење,
4. ''одобрење'' значи одобрење којим је одређеном лицу, у складу са царинским прописима, одобрено коришћење кућног увозног царињења,
5. ''ималац одобрења'' значи лице којем је издато одобрење за кућно увозно царињење, које је и корисник тог поступка,
6. ''издавалац одобрења'' значи организациона јединица УИО из члана 13. став (1) овог упутства која издаје одобрење за кућно увозно царињење,
7. ''одобрени простор'' значи властити простор имаоца одобрења или неко друго одобрењем одобрено мјесто, у којем ималац одобрења ставља робу у захтијевани увозни царински поступак по одобреном кућном увозном царињењу (види члан 27. овог упутства),
8. ''надзорна царинска канцеларија'' значи царинска испостава која је одобрењем одређена за надзор и спровођење поступка кућног увозног царињења (види чл. 27. и 34. став (2) овог упутства),
9. ''књиговодствени упис (CLE)'' значи упис из члана 37. овог упутства, као поједностављена царинска декларација у смислу члана 88. став (1) тачка ц) Закона, на основу којег се роба из поступка царинског складиштења у царинском складишту типа Д пушта у слободан промет по поступку кућног увозног царињења,
10. шифра ''KUĆNO UVOZ'' користи се у царинској декларацији за означавање поступка кућног увозног царињења,
11. ''дуг'' значи увозне дажбине и други индиректни порези примјенљиви на робу која се ставља у увозни царински поступак из члана 1. овог упутства по одобреном кућном увозном царињењу,
12. ''Група за контролу'' значи Група за контролу регионалног центра надлежног према сједишту подносиоца захтјева за кућно увозно царињење, која у предконтроли обавља провјеру испуњавања услова и критеријума по поднијетом захтјеву прије издавања одобрења, врши праћење имаоца одобрења и обавља провјере у поновној процјени одобрења у складу са чл. 20. и 21. овог упутства, те обавља накнадну контролу тог поступка по издатом одобрењу,
13. ''АЕО'' значи овлашћени привредни субјект,
14. ''УИО'' значи Управа за индиректно опорезивање.
15. Други изрази који се користе у овом упутству, а којима није одређено значење овим упуством, имају значење које им је одређено Законом и Одлуком.

|  |  |
| --- | --- |
| **ГЛАВА II -** | **КУЋНО УВОЗНО ЦАРИЊЕЊЕ - ЗАЈЕДНИЧКЕ ОДРЕДБЕ**  |

**Члан 6.**

(Кућно увозно царињење)

1. Поступак кућног увозног царињења је поједностављени поступак, према којем се роба може ставити у одобрени увозни царински поступак у одобреном простору имаоца одобрења, на начин одређен чл. 24. до 37. овог упутства, без обавезе непосредног предочења (допремања) робе царинској канцеларији. Код кућног увозног царињења, роба се у одобреном простору имаоца одобрења и пушта у одобрени увозни царински поступак за који је пријављена, с тим да роба мора бити на располагању надзорној царинској канцеларији за одређено вријеме ради омогућавања њеног прегледа (контроле), када је, на основу анализе ризика, исти одређен.
2. Код кућног увозног царињења само спровођење царинских формалности остаје непромијењено, а ради се о промјени мјеста предочења робе и поједностављеној царинској декларацији, која је основ за спровођење поступка кућног увозног царињења. Документарни и физички преглед (укључујући и евентуално узимање узорака робе), када је, на основу анализе ризика, исти одређен, обавља се као у редовном (стандардном) поступку, само је мјесто обављања тих царинских формалности одобрени простор корисника кућног увозног царињена у којем се роба пушта у захтијевани увозни поступак. Одредбе Закона, Одлуке и других прописа који се односе на поступак царињења, укључујући и измјену и допуну и поништење царинске декларације, примјењују се и на царинску декларацију за кућно увозно царињење.

**Члан 7.**

(Случајеви одобравања кућног увозног царињења)

Сходно члану 201. Одлуке, уз испуњење прописаних услова, кућно увозно царињење може се одобрити у сљедећим случајевима:

1. за робу која је предмет поступка спољног провоза и за који је подносиоцу захтјева издато одобрење за коришћење поједностављеног поступка код одредишне царинске канцеларије (статус овлашћеног примаоца), у складу са чл. 315., 316. и 317. Одлуке,
2. за робу која је претходно стављена у царински поступак с економским дејством, не доводећи у питање примјену члана 216. Одлуке,
3. за робу која је, након што је предочена царинској канцеларији у складу са чланом 51. Закона, смјештена у оне просторе или мјеста у складу са поступком спољног провоза, у другим случајевима различитим од оних наведених у тачки а) овог члана,
4. за робу која је унијета у царинско подручје Босне и Херцеговине (у даљем тексту: БиХ) уз одступање од обавезе предочења царинској канцеларији у складу са чланом 52. тачка б) Закона.

**Члан 8.**

(Изузеће у погледу одобравања и коришћења кућног увозног царињења)

1. Сходно члану 209. Одлуке, кућно увозно царињење не примјењује се:
2. на царинско складиште типа Б и Ф,
3. на поступак царинског складиштења робе из члана 376. Одлуке (предфинансирана роба), у било којем типу царинског складишта.
4. Одобрено кућно увозно царињење не може се користити:
5. за робу која подлијеже некој од мјера трговинске политике за увоз (на примјер на режиму ''дозволе'' или ''забране'') и/или инспекцијској контроли примјењивој у увозном царинском поступку за који је одобрено кућно увозно царињење, осим ако ималац одобрења у тренутку пријављивања робе по кућном увозном царињењу испуњава те услове (види члан 9. овог упутства),
6. ако ималац одобрења не испуњава услов из члана 19. овог упутства у погледу осигурања за плаћање дуга,
7. за робу за коју се тражи ослобађање од плаћања увозних дажбина сходно чл. 207. и 209. до 212. Закона,
8. за пуштање робе у слободан промет уз повољно тарифно поступање или уз смањену или нулту стопу царине због њене употребе у посебне сврхе (посебна употреба), укључујући и тарифне квоте,
9. у случају када је то одређено посебном одлуком УИО, за вријеме примјене те одлуке.

**Члан 9.**

(Мјере трговинске политике и инспекцијска контрола роба)

1. Ако роба за коју се тражи кућно увозно царињење подлијеже некој од мјера трговинске политике за увоз (на примјер на режиму ''дозволе'') примјењивој у увозном царинском поступку за који се тражи кућно увозно царињење, уз захтјев из члана 13. овог упутства, подноси се потребна дозвола, ако постоји. Ако дозвола не постоји, може се одобрити кућно увозно царињење ако нема других сметњи за његово одобравање, у ком случају се кућно увозно царињење може користити у одобреним увозним поступцима само под условом ако корисник истог, најкасније у тренутку пријављивања робе по том поступку има потребну дозволу за робу, а референтни подаци о тој дозволи уписују се у поље 44 увозне царинске декларације из члана 28. овог упутства.
2. Ако роба за коју се тражи кућно увозно царињење подлијеже некој од инспекцијских контрола у спољнотрговинском промету примјењивој у увозном царинском поступку за који се тражи кућно увозно царињење, уз захтјев из члана 13. овог упутства, подносилац захтјева подноси, ако постоји, одлуку надлежног инспекцијског контролног органа (зависно која контрола и царински поступак за робу су у питању), којом је одређен начин спровођења те контроле код кућног увозног царињења. Ако таква одлука не постоји, може се одобрити кућно увозно царињење ако нема других сметњи за његово одобравање, у ком случају се кућно увозно царињење може користити у одобреним увозним поступцима само под условом ако корисник истог, најкасније у тренутку пријављивања робе по том поступку има за робу потребно одобрење или сагласност надлежног инспекцијског контролног органа, о којем се референтни подаци уписују у поље 44 увозне царинске декларације из члана 28. овог упутства.

**Члан 10.**

(Заступање)

1. Подносилац захтјева који не испуњава услов из члана 11. став (1) тачка ц) овог упутства може именовати заступника (шпедитера), који ће, у његово име и за његов рачун (непосредно заступање, чл. 5. и 6. Закона), подносити царинске декларације код кућног увозног царињења, на начин прописан овим упутством.
2. У случају из става (1) овог члана:
3. заступник мора бити регистрован код УИО (Јединствени регистар обвезника индиректних пореза) по основу обављања послова међународне шпедиције и да има овлашћење о приступу информационом систему УИО за електронско подношење царинских декларација. Издавалац одобрења спроводи службену провјеру ових услова, уз испис провјере о регистрацији код УИО,
4. подносилац захтјева закључује уговор са заступником, којим јасно дефинишу њихове међусобне обавезе и друга питања у вези непосредног заступања и одговорности у вези тог заступања.
5. Одредбе овог члана не доводе у питање примјену важећих казнених прописа према заступнику ако су се за то стекли прописани услови.

|  |  |
| --- | --- |
| **ГЛАВА III -** | **УСЛОВИ И КРИТЕРИЈУМИ ЗА ИЗДАВАЊЕ**  |
|  | **ОДОБРЕЊА ЗА КУЋНО УВОЗНО ЦАРИЊЕЊЕ** |

**Члан 11.**

(Услови и критеријуми за кућно увозно царињење)

1. Подносилац захтјева за издавање одобрења за поступак кућног увозног царињења мора испуњавати сљедеће услове и критеријуме:
2. гдје је примјенљиво, да захтјев није поднијет прије истека рока од једне или три године од укидања или поништења одобрења за кућно царињење (у увозу и/или извозу), како је прописано чланом 187. став (5) Одлуке. Издавалац одобрења у погледу овог услова спроводи провјеру у службеној евиденцији,
3. да је регистрован у БиХ и код УИО (Јединствени регистар обвезника индиректних пореза) по основу обављања спољнотрговинског промета. Издавалац одобрења спроводи службену провјеру регистрације код УИО, уз испис провјере,
4. да је регистрован код УИО (Јединствени регистар обвезника индиректних пореза) по основу обављања послова међународне шпедиције и да има овлашћење о приступу информационом систему УИО за електронско подношење царинских декларација, осим у случају из члана 10. овог упутства. Издавалац одобрења спроводи службену провјеру ових услова, уз испис провјере о регистрацији код УИО,
5. да у вријеме подношења захтјева није у поступку стечаја, о чему, уз захтјев, подноси увјерење издато од надлежног суда,
6. да су испуњени услови и критеријум из члана 29. Одлуке (придржавање царинских и пореских прописа у претходном периоду) у погледу тога да у последње три године прије подношења захтјева није извршило тежу повреду или поновљене повреде царинских и/или пореских прописа ниједно од сљедећих лица: подносилац захтјева, његово одговорно лице (сва лица уписана у рјешењу о регистрацији) и запослени задужен за царинска питања код подносиоца захтјева (у даљем тексту: лице одговорно за кућно увозно царињење), о чему, уз захтјев, за свако наведено лице подноси увјерење издато од надлежног суда. За наведена лица, спроводи се и службена провјера у прекршајној бази података у УИО,
7. да су испуњени услови и критеријуми из члана 29. Одлуке (придржавање царинских и пореских прописа) у погледу тога да у последње три године прије подношења захтјева није извршило теже кривично дјело које је у вези са привредном дјелатности подносиоца захтјева ниједно од сљедећих лица: подносилац захтјева, његово одговорно лице (сва лица уписана у рјешењу о регистрацији) и лице одговорно за кућно увозно царињење о чему, уз захтјев, за свако наведено лице подноси увјерење издато од надлежног суда,
8. да су испуњени услови и критеријуми из члана 30. Одлуке, који се односе на задовољавајући систем вођења пословне евиденције, и према потреби, евиденције о превозу робе, који омогућава ефикасан надзор поступка и спровођења царинске контроле, нарочито накнадне контроле, што обухвата и провјеру испуњавања критеријума (додатног) из члана 30. став (1) тачка л) Одлуке,
9. да запослена лица, која су у списку из става (3) овог члана наведена као лица одговорна за кућно увозно царињење код подносиоца захтјева, а која не испуњавају критеријум из члана 30. став (1) тачка л) Одлуке, познају царинске и друге прописе примјењиве на царинске поступке из члана 1. овог упутства за које се тражи кућно увозно царињење и робу која ће бити предмет тих поступака, о чему се провјера спроводи у складу са чланом 16. став (3) тачка л) овог упутства,
10. да има ваљано одобрење за увозни поступак с економским дејством за који тражи кућно увозно царињење (ако тражи), те да поштује правила и уредно води одговарајућу евиденцију у вези са тим поступком,
11. да књиговодствени упис води у свом електронском систему, у случају из чл. 35. до 37. овог упутства,
12. да нема неизмирених доспјелих финансијских обавеза у погледу индиректних пореза, осталих прихода и такси, које је УИО надлежна наплаћивати према прописима из области индиректног опорезивања, о чему издавалац одобрења спроводи провјеру у складу са чланом 15. овог упутства.
13. Уз захтјев из члана 13. овог упутства, подносилац захтјева прилаже и списак лица одговорних за кућно увозно царињење код подносиоца захтјева. Основно је правило да су та лица запослена код подносиоца захтјева и да испуњавају критеријум прописан чланом 30. став (1) тачка л) и став (2) Одлуке (испуњава практичне стандарде за оспособљеност или стручне квалификације које су директно повезане са активностима које се обављају). Као доказ о испуњавању тог критеријума, уз захтјев, за свако од тих лица прилаже се, по избору подносиоца захтјева, доказ о стеченом практичном искуству у царинским питањима од најмање три године (на примјер, потврда или увјерење у којем стоје подаци на којим царинским пословима, код којег привредног субјекта (код подносица захтјева и/или другог привредног субјекта) и у којем периоду је то искуство стечено) или доказ о положеном стручном испиту за обављање шпедитерских послова (овјерена копија).
14. У случају да подносилац захтјева нема запослено лице које испуњава додатни критеријум из члана 30. став (1) тачка л) Одлуке, такво лице може бити и уговорни партнер који испуњава тај критеријум и са којим подносилац захтјева закључи посебан уговор којим обављање послова у вези кућног увозног царињења код њега повјерава уговорном партнеру (ти послови, због своје природе, нису послови царинског заступања у смислу чл. 5. и 6. Закона у случају из члана 10. овог упутства). Тај уговорни партнер, у списку лица одговорних за кућно увозно царињење, поред запослених лица одговорних за кућно увозно царињење који неиспуњавају наведени критеријум (ако их има предложених у списку), мора бити наведен као лице одговорно за кућно увозно царињење код подносиоца захтјева, са назнаком да се ради о уговорном партнеру. У том случају, уз наведени списак, прилаже се уговор и неки од доказа из става (2) овог члана о испуњавању наведеног критеријума. Уговорни партнер такође подлијеже и провјерама услова и критеријума из члана 29. Одлуке (види став (1) тач. е) и ф) овог члана).
15. Ако је лице одговорно за кућно увозно царињење код подносиоца захтјева уговорни партнер, критеријум из члана 30. став (1) тачка л) Одлуке за уговорног партнера сматра се испуњеним ако је уговорни партнер ималац одобрења АЕОЦ или ималац комбинованог одобрења (АЕОФ).

**Члан 12.**

(Одговорност у случају коришћења услуге уговорног партнера)

Када подносилац захтјева односно ималац одобрења, у случају из члана 11. став (3) овог упутства, користи услуге уговорног партнера за обављање послова кућног царињења код њега, одговорност за све неправилности и пропусте који могу настати коришћењем кућног увозног царињења је на имаоцу одобрења и његовом запосленом који је у одобрењу наведен као лице одговорно за кућно увозно царињење.

|  |  |
| --- | --- |
| **ГЛАВА IV -** | **ЗАХТЈЕВ И ПОСТУПАК ИЗДАВАЊА**  |
|  | **ОДОБРЕЊА ЗА КУЋНО УВОЗНО ЦАРИЊЕЊЕ** |

**Члан 13.**

(Захтјев)

1. Захтјев за издавање одобрења за кућно увозно царињење подноси се издаваоцу одобрења. Издавалац одобрења је Сектор за царине у Главној канцеларији УИО.
2. Захтјев се подноси у писаној форми на обрасцу из Прилога 26. Одлуке (општи и допунски образац), попуњен у складу са Објашњењем датим у том прилогу. Захтјев мора садржавати све податке и информације потребне за издавање одобрења. Подаци и информације за које није предвиђено посебно поље у обрасцу из Прилога 26. Одлуке, уписују се у поље 14. тог Обрасца.
3. Сходно члану 184. став (4) Одлуке, привредни субјект може поднијети захтјев за издaвање одобрења за кућно увозно царињење под условом да постоје задовољавајуће евиденције и поступци који царинском органу омогућавају спровођење одговарајуће царинске контроле.
4. Подносилац захтјева има могућност да поднесе један захтјев за кућно увозно царињење за више увозних царинских поступака, као и за више простора погодних за спровођење кућног царињења који су смјештени на подручјима различитих надзорних царинских канцеларија, при чему у захтјеву за сваки појединачни простор наводи податке:
5. о лицу одговорном за кућно увозно царињење,
6. о надзорној царинској канцеларији.
7. Уз захтјев, подносилац захтјева подноси сљедеће:
8. рјешење о регистрацији у БиХ код надлежног суда, овјерена копија,
9. документа којима доказује испуњеност услова и критеријума из члана 11. став (1) тач. д), е) и ф) овог упутства, оригинал или овјерена копија,
10. попис робе за коју се захтијева кућно увозно царињење. Попис робе садржи: редни број, тарифни број Царинске тарифе БиХ према слиједу тарифног броја (један редни број односи се на један тарифни број и може обухватати више трговачких назива робе), трговачки назив и опис робе, означење увозне забране, ограничења или неке друге трговинске мјере и/или инспекцијске контроле при увозу које се односе на робу из списка и потпис и овјеру подносиоца, у два оригинална примјерка,
11. списак лица одговорних за кућно увозно царињење која ће спроводити кућно увозно царињење код подносиоца захтјева односно имаоца одобрења, потписан и овјерен од стране подносиоца захтјева, у два оригинална примјерка. Списак садржи: име и презиме лица одговорних за кућно увозно царињење, назив радног мјеста, односно послова које та лица обављају код подносиоца захтјева, за који простор је лице одговорно за спровођење кућног увозног царињења ако се захтјева да се роба пријављује по кућном увозном царињењу у више одобрених простора, број телефона, факса и адреса електронске поште тих лица, те податке да ли испуњавају критеријум из члана 30. став (1) тачка л) Одлуке, уз назнаку и података о доказима о томе који се прилажу уз списак (види члан 11. став (1) тачка х) и ст. (2) до (4) овог упутства),
12. предложени изглед и садржај књиговодственог уписа и начин заштите података, из члана 37. овог упутства, потписан и овјерен од стране подносиоца захтјева, у два оригинална примјерка,
13. одобрење за поступак с економским дејством за који се тражи кућно увозно царињење, копија,
14. интерно упутство о спровођењу кућног увозног царињења код подносиоца захтјева, потписан и овјерен од стране подносиоца захтјева, у два оригинална примјерка,
15. уговор закључен са заступником, у случају из члана 10. овог упутства, два оригинала примјерка или овјерене копије,
16. овлашћење за непосредно заступање у спровођењу кућног увозног царињења, у случају из члана 10. овог упутства, потписан и овјерен од стране подносиоца захтјева, у два оригинална примјерка,
17. попуњену Контролну листу из Прилога 1. овог упутства, потписану и овјерену од стране подносиоца захтјева, у једном оригиналном примјерку, осим у случају ако је подносилац захтјева ималац одобрења АЕОЦ или ималац комбинованог одобрења (АЕОФ),
18. одобрење за статус АЕОЦ или статус АЕОФ, ако има, копија (види члан 16. став (7) овог упутства),
19. сва друга документа којима располаже подносилац захтјева, која могу бити од утицаја на рјешавање поднијетог захтјева (на примјер, дозволе надлежних инспекцијских органа, обавезујућа мишљења о сврставању робе према Царинској тарифи БиХ, одобрење за овлашћеног извозника, одобрење за кућно извозно царињење, одобрење за овлашћеног примаоца, одобрење за овлашћеног пошиљаоца, одговарајући важећи цертификати на примјер ISO и друго).
20. Подношењем захтјева за издавање одобрења за кућно увозно царињење подносилац се обавезује:
21. да ће царинском органу, у циљу царинске контроле робе и поступка, омогућити неограничен приступ свом књиговодственом систему, и ако је примјењиво, својим трговинским и превозним евиденцијама (физички и/или електронски приступ), обезбиједити погодан простор за рад царинског органа приликом контроле, те при том пружити сву потребну помоћ,
22. да ће обезбиједити одговарајуће просторије за смјештај, истовар, преглед и узимање узорака робе, те за преглед превозног средства.

**Члан 14.**

(Провјера захтјева прије достављања Групи за контролу)

1. Након пријема захтјева за издавање одобрења за кућно увозно царињење из члана 13. овог упутства, издавалац одобрења, прије достављања захтјева надлежној Групи за контролу на поступање, поред формалне провјере захтјева спроводи и сљедеће провјере у вези захтјева:
2. прво, у службеној евиденцији, провјерава испуњеност услова из члана 11. став (1) тачка а) овог упуства, ако је примјенљив тај услов, те ако је та провјера позитивна
3. провјерава да ли подносилац захтјева испуњава услов из члана 11. став (1) тач. б), ц) и д) овог упутства, те ако је и та провјера позитивна
4. даље, код надлежне организационе јединице УИО, провјерава да ли подносилац захтјева испуњава услов из члана 11. став (1) тачка к) овог упутства (провјера измирења доспјелих финансијских обавеза у погледу индиректних пореза, осталих прихода и такси).
5. Ако се у провјери, извршеној у складу са чланом 15. овог упутства, утврди да подносилац захтјева има неизмирених доспјелих финансијских обавеза у погледу индиректних пореза, осталих прихода и такси по било ком основу у износу већем од износа из става (2) тог члана и подносилац захтјева не поступи у складу са чланом 15. став (3) тачка б) овог упутства, у том случају, без даље провјере осталих услова, издавалац одобрења одбија захтјев.
6. Ако издавалац одобрења, у формалној провјери захтјева, утврди да захтјев није поднијет на обрасцу из Прилога 26. Одлуке и/или да не садржи све потребне податке, он у року од 30 календарских дана од пријема захтјева тражи од подносиоца захтјева да му, у року који му за то одреди, достави захтјев на наведеном обрасцу и/или одговарајуће податке и/или информације и недостајућа документа, наводећи разлоге за свој захтјев, уз упозорење на посљедице недостављања.
7. Ако у провјери захтјева утврди да је захтјев уредан и да подносилац захтјева испуњава услов из члана 11. став (1) тач. а), б), ц) д) и к) овог упутства, издавалац одобрења захтјев, са његовим прилозима и обављеним провјерама, путем Одсјека за контролу, доставља надлежној Групи за контролу на даље поступање у складу са чланом 16. овог упутства.

**Члан 15.**

(Провјера индиректних пореза, осталих прихода и такси)

1. Издавалац одобрења у провјери услова из члана 11. став (1) тачка к) овог упутства, код надлежне организационе јединице УИО, користи образац захтјева из Прилога 2. овог упутства.
2. Ако се у провјери утврди да подносилац захтјева има неизмирених доспјелих финансијских обавеза у погледу индиректних пореза, осталих прихода и такси у износу од 20,00 конвертибилних марака и мање, наведени услов сматра се испуњеним.
3. Ако се у провјери утврди да подносилац захтјева има неизмирених доспјелих финансијских обавеза у погледу индиректних пореза, осталих прихода и такси у износу већем од износа из става (2) овог члана, у том случају, наведени услов сматра се испуњеним:
4. ако је подносиоцу захтјева, прије подношења захтјева, у складу са прописима о индиректном опорезивању, рјешењем УИО одобрено одгођено плаћање или плаћање истих у ратама и да је, ако му је одобрено плаћање у ратама, измирио износе рата доспјелих за плаћање до дана наведене провјере,
5. ако подносилац захтјева, у року од 10 дана од дана пријема писане обавијести од издаваоца одобрења о неизмиреним доспјелим финансијским обавезама која садржи и позив да исте измири (укључујући и неизмирене доспјеле обавезе у случају из тачке а) овог члана, према потреби), достави издаваоцу одобрења доказ да је доспјеле обавезе измирио било раније или након пријема наведене обавијести.

**Члан 16.**

(Провјера услова и критеријума за одобравање

кућног увозног царињења од стране Групе за контролу)

1. Група за контролу, по пријему захтјева за издавање одобрења за кућно увозно царињење у складу са чланом 14. став (4) овог упутства, врши предконтролу поднијетог захтјева у којој провјерава услове и критеријуме које подносилац захтјева, сходно чл. 184., 185., 186. и 187. ст. (2) и (5) Одлуке и члану 11. овог упутства, мора испунити за тражено кућно увозно царињење, зависно за које увозне поступке тражи то поједностављење.
2. Група за контролу код надлежних организационих јединица УИО обавља сљедеће провјере:
3. ако се захтјев за одобрење за кућно увозно царињење односи на привремени увоз робе, провјеру да ли се привремени увоз одвија на редовној основи (у противном нема економске оправданости за издавање одобрења),
4. провјеру у прекршајној бази података у УИО за сва лица из члана 11. став (1) тачка е) овог упутства,
5. ради оцјене подносиоца захтјева у досадашњем спровођењу царинских поступака:
6. прибавља мишљење надзорне царинске канцеларије о досадашњем раду, односно поузданости подносиоца захтјева, а по потреби и мишљење неких других царинских канцеларија код којих је подносилац захтјева имао учестале царинске поступке за које тражи кућно увозно царињење,
7. цијени неправилности из досадашњих царињења (записнике надзорне царинске канцеларије или других канцеларија из алинеје 1) ове тачке о њеним налазима, односно неправилностима од стране подносиоца захтјева у вези царинских поступака),
8. цијени налазе из записника Групе за контролу о досадашњим накнадним контролама код подносиоца захтјева, те да ли су евентуалне неправилности утврђене у тим из алконтролама отклоњене и да ли подносилац захтјева поштује налазе у вези накнадних контрола,
9. узима у обзир податке о подносиоцу захтјева из евиденције Одјељења за анализу и управљање ризицима,
10. провјеру да ли подносилац захтјева има одобрење за поступак с економским дејством за који тражи кућно увозно царињење и да ли поштује обавезе које произилазе из тог одобрења и
11. друге провјере за које оцијени потребним у сврху утврђивања испуњавања услова и критеријума за издавање одобрења по конкретном захтјеву.
12. Провјера код подносиоца захтјева од стране Групе за контролу обухвата сљедеће:
13. обавља предконтролу као да се ради о редовној накнадној контроли, при чему у обзир узима репрезентативно вријеме и број трансакција, те ако се при томе открију неправилности потребно је повећати број контролисаних царинских декларација за оне ризике код којих су неправилности откривене како би се добила реалнија слика,
14. провјеру тачности података наведених у захтјеву,
15. провјеру Контролне листе из члана 13. став (5) тачка ј) овог упутства достављене уз захтјев, у смислу да ли се наводи из те листе слажу са стварним стањем код подносиоца захтјева у погледу покривености подручја царињења наведених у тој листи, и о томе у листи, у одговарајућој колони, наводи свој налаз,
16. провјеру испуњавања услова и критеријума из члана 29. Одлуке (придржавање царинских и пореских прописа у претходном периоду) и то у погледу оног и за сва лица како је наведено у члану 11. став (1) тач. е) и ф) овог упутства. При томе, у погледу провјере повреде царинских и/или пореских прописа, поред података из достављених увјерења из члана 13. став (5) тачка б) овог упутства и информација до којих дође у провјери код подносиоца захтјева, узима у обзир и резултате провјере у прекршајној бази података у УИО спроведене у складу са ставом (2) тачка б) овог члана (види и члан 29. став (2) Одлуке),
17. провјеру испуњавања услова и критеријума из члана 30. Одлуке, који се односе на задовољавајући систем вођења пословне евиденције, и према потреби, евиденције о превозу робе. Ова провјера обухвата и провјеру додатног критеријума прописаног чланом 30. став (1) тачка л) и став (2) Одлуке (испуњавање практичних стандарда за оспособљеност или стручних квалификација (види члан 11. став (1) тачка х) и ст. (2) до (4) овог упутства),
18. провјеру да ли подносилац захтјева има успостављен систем који гарантује правилно сврставање робе по Царинској тарифи БиХ, утврђивање царинске вриједности и поријекла робе,
19. да ли поштује услове, правила и обавезе које произилазе из других врста одобрених поједностављења односно из других царинских одобрења која су издата подносиоцу захтјева,
20. провјеру да ли има успостављен систем контроле ангажованих превозника у смислу поштовања прописа,
21. провјеру да ли је интерно упутство подносиоца захтјева о спровођењу кућног увозног царињења (на примјер фазе одвијања тог поступка, те ко и када исте обавља и друго), као и уговор са заступником и овлашћење о непосредном заступању у случају из члана 10. овог упутства, у складу и са важећим царинским прописима и овим упутством (уз допуштеност да подносилац захтјева, у оквиру тог документа, интерно организује начин извођења наведеног поједностављења),
22. провјеру евиденција које омогућавају праћење тока робе, укључујући претходне царинске поступке, те провјеру приступа и расположивост евиденција и других докумената, осим ако су ова питања обухваћена у оквиру провјере услова и критеријума из члана 30. Одлуке,
23. провјеру да ли књиговодствени упис води у свом електронском систему и начин заштите података, у случају из чл. 35. до 37. овог упутства,
24. усменим путем, обавља провјеру знања запослених лица одговорних за кућно увозно царињење код подносиоца захтјева наведених у члану 11. став (1) тачка х) овог упутства. Провјера знања обухвата провјеру познавања царинских и других прописа примјењивих на кућно увозно царињење, на царинске поступке из члана 1. овог упуства за које се тражи кућно увозно царињење и на робу која ће бити предмет тих поступака, као и познавање мјера којима подлијеже таква роба, те познавање свих обавеза које подносилац захтјева преузима и које је обавезан испунити,
25. провјеру приступа простору у којем се намјерава предочење робе,
26. у самом поступку предконтроле узима у обзир и сва остала питања која су везана за примјену царинских прописа и других прописа примјењивих на робу и царинске поступке за које се тражи кућно увозно царињење.
27. Ако од оснивања подносиоца захтјева нису протекле три године прије подношења захтјева, испуњеност услова и критеријума за тражено кућно увозно царињење оцјењује се на основу расположивих докумената и података.
28. Сходно члану 33. став (5) и члану 187. став (3) Одлуке, у провјери услова и критеријума из чл. 29. и 30. Одлуке, узимају се у обзир посебне карактеристике привредног субјекта подносиоца захтјева, посебно да ли је у питању мало и средње привредно друштво.
29. У предконтроли поднијетог захтјева, Група за контролу може од подносиоца захтјева, поред података наведених у захтјеву и докумената приложених уз захтјев, затражити допуну података и докумената или евиденција (уз остављање рока за то), ако то оцијени потребним ради утврђивања чињеница које могу бити од утицаја на доношење одлуке у вези поднијетог захтјева, односно утврђивања испуњавања услова и критеријума за кућно увозно царињење.
30. Ако је подносилац захтјева лице које је ималац одобрења АЕОЦ или ималац комбинованог одобрења (АЕОФ) из члана 23. став (1) тачка а) или став (3) Одлуке, сматра се да су услови и критеријуми из чл. 29. и 30. Одлуке испуњени. Стога, у том случају, услове и критеријуме који су провјеравани у предконтроли захтјева за АЕО не треба поново провјеравати у предконтроли захтјева за кућно увозно царињење. Провјеравају се само услови и критријуми који нису провјеравани у поступку издавања одобрења АЕОЦ или одобрења АЕОФ.

**Члан 17.**

(Записник Групе за контролу)

1. Група за контролу, након обављене предконтроле захтјева за издавање одобрења за кућно увозно царињење у складу са чланом 16. овог упутства, сачињава записник најкасније у року од 10 радних дана од дана пријема захтјева од стране издаваоца одобрења, у који уноси све провјере које је обавила и резултате тих провјера. У записнику, издвојено на крају, Група за контролу, на основу извршених провјера и сходно резултатима тих провјера, наводи мишљење да ли су испуњени или не услови и критеријуми за одобравање кућног увозног царињења за тражене увозне царинске поступке. Ако утврди да услови и критеријуми, односно неки од услова или критеријума нису испуњени, у записнику наводи услове и критеријуме који су у питању као и образложење разлога о неиспуњавању истих и на које се тражене увозне царинске поступке односе. Записник сачињава у три примјерка, од којих један примјерак доставља подносиоцу захтјева ради обавјештавања о резултатима провјере и даје му могућност да се на исти може изјаснити, уз одређивање рока за то, у којем року подносилац захтјева може отклонити уочене неправилности и/или изнијети свој став.
2. Достављено изјашњење подносиоца захтјева на записник из става (1) овог члана, Група за контролу сагледаће одмах и оцијенити оправданост изнијетих навода. Након тога, или по протеку рока одређеног за изјашњење ако подносилац захтјева није доставио изјашњење, коначни записник о провјери, који укључује и коначно мишљење о испуњавању услова и критеријума, са свим прилозима и документованим провјерама, доставља издаваоцу одобрења најкасније до истека три радна дана од дана пријема изјашњења подносиоца захтјева или од дана истека рока за изјашњење ако подносилац захтјева није доставио изјашњење. Један примјерак тог записника доставља и подносиоцу захтјева. Ако Група за контролу у коначном записнику даје негативно мишљење, у том записнику наводи који услови и критеријуми нису испуњени, образложење разлога о неиспуњавању истих и на које тражене увозне царинске поступке се односе, те о истима доставља расположиве доказе.
3. Не доводећи у питање обавезу испуњавања других услова и критеријума за кућно увозно царињење од стране подносиоца захтјева, Група за контролу не може дати мишљење да подносилац захтјева испуњава услове и критеријуме за тражено кућно увозно царињење ако у провјери процијени да:
4. нису испуњени услови и критеријуми из члана 29. Одлуке (ако процијени да је подносилац захтјева или неко друго лице из члана 29. став (1) Одлуке извршило тежу повреду или поновљене повреде царинских и/или пореских прописа или теже кривично дјело које је у вези са привредном дјелатности подносиоца захтјева), или
5. нису испуњени услови и критеријуми из члана 30. Одлуке.
6. У случају када Група за контролу, истовремено или прије окончања започете предконтроле код подносиоца захтјева у складу са чланом 16. овог упутства, поред захтјева за издавање одобрења за кућно увозно царињење, прими и захтјев за кућно извозно царињење, захтјев за овлашћеног пошиљаоца и/или захтјев за овлашћеног примаоца истог подносиоца, тада истовремено код подносиоца захтјева врши предконтролу по свим поднијетим захтјевима. Ако је истовремено поднијет захтјев за АЕО и захтјев за поједностављене поступке, провјеру захтјева у предконтроли треба координирати како се не би удвостричиле контроле у исто вријеме, а на крају се сачињавају засебни записници о обављеној предконтроли свих захтјева.
7. Ако је Група за контролу раније код подносиоца захтјева вршила предконтролу по неком другом основу (на примјер, за кућно извозно царињење, овлашћеног примаоца и/или овлашћеног пошиљаоца), у сачињавању записника и давању мишљења по захтјеву за кућно увозно царињење, може узети у обзир резултате те контроле уколико није протекло шест мјесеци од извршене контроле, без поновног вршења физичке контроле код подносиоца захтјева ако то оцијени довољним, што, према потреби, не искључује одређену документарну провјеру захтјева. У наведеном случају не искључује се овлашћење Групе за контролу да ипак изврши предконтролу захтјева у складу са чланом 16. овог упутства ако то сматра потребним.
8. У случају из члана 16. став (7) овог упутства потребно је сачинити записник о предконтроли захтјева за издавање одобрења за кућно увозно царињење, при чему се треба водити записником о обављеној предконтроли у поступку издавања одобрења АЕОЦ или АЕОФ (зависно који статус АЕО је у питању) у погледу оних услова и критеријума који су провјерени у предконтроли захтјева за статус АЕО.

**Члан 18.**

(Одлука по захтјеву за кућно увозно царињење)

1. По поднијетом захтјеву за издавање одобрења за кућно увозно царињење из члана 13. овог упутства, издавалац одобрења доноси и доставља подносиоцу захтјева одобрење или образложено рјешење о одбијању захтјева за издавање одобрења, у року од 60 дана од дана подношења уредног захтјева.
2. Захтјев за издавање одобрења за кућно увозно царињење, без даље провјере осталих услова и критеријума, одбија се:
3. ако није испуњен било који од услова из члана 11. став (1) тач. а), б), ц), д) и к) овог упутства,
4. ако захтјев није поднијет на обрасцу из Прилога 26. Одлуке ни након што је то затражено од подносиоца захтјева,
5. ако је затражена допуна захтјева а подносилац захтјева тражене податке и/или информације и документа није доставио у року за допуну одређен од стране издаваоца одобрења.
6. Ако је захтјев за издавање одобрења за кућно увозно царињење достављен Групи за контролу на предконтролу у складу са чланом 16. овог упутства, одлука по поднијетом захтјеву доноси се након достављања записника Групе за контролу из члана 17. овог упутства.
7. Ако је Група за контролу, након обављене предконтроле захтјева, дала мишљење да подносилац захтјева испуњава услове и критеријуме за одобравање кућног увозног царињења, подносиоцу захтјева издаје се одобрење за кућно увозно царињење за увозне царинске поступке за које испуњава услове и критеријуме.
8. Одобрење за кућно увозно царињење издаје се на обрасцу из Прилога 26. Одлуке, у који, поред елемената садржаних у том обрасцу, треба унијети и: друге релевантне информације у вези одобреног кућног увозног царињења, образложење, информацију о наплати евентуално прописане административне таксе, поуку о правном лијеку иза које се наводе и прилози уз одобрење, као и коме се одобрење доставља. Ако жалба не одлаже извршење одобрења, то се, с позивом на одредбу прописа који то предвиђа, наводи у одобрењу. Одобрење се може допунити и додатном клаузулом о дужности имаоца одобрења о континуираном испуњавању услова и критеријума и у току важења одобрења, те поштовању свих прописа и испуњавању обавеза које произилазе из одобреног поступка кућног увозног царињења, као и другим неопходним клаузулама.
9. Одобрење се издаје на неодређено вријеме и важи све док ималац тог одобрења испуњава услове и критеријуме, односно до привременог укидања или до укидања одобрења. Одобрење почиње важити од дана наведеног у одобрењу.
10. По један примјерак одобрења доставља се имаоцу одобрења, Одсјеку за контролу у Главној канцеларији УИО, Сектору за информационе технологије, Одјељењу за анализу и управљање ризицима, надзорној царинској канцеларији наведеној у одобрењу, Групи за контролу и Одсјеку за пословне услуге у регионалном центру према сједишту имаоца одобрења.
11. Одобрење се може користити само за робе наведене у одобрењу, односно у попису робе који је саставни дио одобрења или у попису робе ажурираном у складу са ставом (10) тачка а) овог члана након издавања одобрења.
12. Ако се одобрење односи на кућно увозно царињење у оквиру одређеног увозног поступка с економским дејством исто се, независно што се издаје на неодређено вријеме, може користити за кућно увозно царињење у том поступку само за вријеме важења одговарајућег одобрења за поступак с економским дејством који је у питању и за робу за коју је одобрен тај поступак с економским дејством. Ако је за тај увозни поступак с економским дејством издато ново одобрење (које ималац одобрења доставља надзорној царинској канцеларији), тада се, без измјене или допуне одобрења, може користити кућно увозно царињење у оквиру тог поступка с економским дејством.
13. Измјена или допуна одобрења не врши се у случају када, након издавања одобрења, дође до промјене:
14. пописа робе, у ком случају, ималац одобрења надзорној царинској канцеларији доставља ажуриран попис робе, у два примјерка, који мора садржавати број и датум из његове евиденције и његову овјеру, те означење да ли је први или неки други по реду ажурирани попис робе. Надзорна царинска канцеларија врши овјеру ажурираног пописа робе, у коју уписује: пуни број и датум одобрења, број и датум овјере, потпис и отисак службеног печата, након чега један примјерак пописа враћа имаоцу одобрења, а други задржава у службеној евиденцији уз односно одобрење,
15. заступника имаоца одобрења у случају из члана 10. овог упутства, у ком случају, ималац одобрења надзорној царинској канцеларији доставља уговор закључен са новим заступником и овлашћење за непосредно заступање код кућног увозног царињења, које провјерава та канцеларија.
16. Захтјев се одбија и у случају када у предконтроли захтјева, спроведеној сходно члану 16. овог упутства, Група за контролу утврди:
17. да нису испуњени услови и критеријуми из чл. 29. или 30. Одлуке (види члан 17. став (3) овог упутства), или
18. да није испуњен било који други услов или критеријум за кућно увозно царињење.
19. Издавалац одобрења, након издатог одобрења:
20. евидентира одобрење у регистар одобрења у информационом систему УИО (ако постоји),
21. води евиденцију о издатим одобрењима, која најмање садржи: податке о имаоцу одобрења укучујући и његов И.Б., податке о статусу АЕО (ако га има), УП I основни број и датум доношења одобрења (као и УП I основни број и датум сваке oдлуке о измјени и/или допуни одобрења), назив и шифру надзорне царинске канцеларије, назив и шифру царинских поступака за које је издато одобрење, основни број УП I и датум рјешења о привременом укидању, о опозиву привременог укидања и о укидању, период привременог укидања, датум ступања на снагу укидања одобрења, податак да ли је привремено укидање и укидање по службеној дужности или на захтјев имаоца одобрења, напомене.

**Члан 19.**

(Гаранција)

1. Ималац одобрења, у тренутку пријављивања робе за увозни царински поступак за који му је одобрено кућно увозно царињење, ради осигурања плаћања дуга, мора имати банкарску гаранцију претходно прихваћену од стране надлежне организационе јединице УИО, у противном не може користити кућно увозно царињење. Ималац одобрења, за осигурање плаћања дуга у увозним царинским поступцима за које му је одобрено кућно увозно царињење, може користити гаранцију коју већ користи у тим поступцима када се они спроводе по редовном поступку код надзорне царинске канцеларије и тада се износ из те гаранције не распоређује за кућно увозно царињење, него се та гаранција једнако користи за тај поступак било да се он спроводи по редовном поступку или по одобреном кућном увозном царињењу. Такође може положити и посебну гаранцију намијењену само за кућно увозно царињење у одобреним царинским поступцима.
2. Положеном банкарском гаранцијом из става (1) овог члана осигурава се плаћање дуга који би могао настати за робу која се пушта у одобрене царинске поступке по кућном увозном царињењу.
3. Ако гаранција из става (1) овог члана гласи на одређено вријеме, ималац одобрења мора, прије истека рока важења гаранције, доставити ваљану гаранцију на прихватање од стране надлежне организационе јединице УИО. Ако се доставља нова гаранција, у садржају текста те гаранције мора бити наведено да се њоме преузимају обавезе и из гаранције коју замјењује, са назнаком података о ранијој гаранцији (број и датум, подаци о издаваоцу гаранције). У противном, ималац одобрења не може стављати робу у одобрени царински поступак по кућном увозном царињењу.
4. Ако прописима о гаранцији није другачије прописано, гаранција може бити гаранција имаоца одобрења или гаранција његовог заступника у случају из члана 10. овог упутства, уз писану сагласност заступника за коришћење гаранције у сврхе за које се полаже.

|  |  |
| --- | --- |
| **ГЛАВА V -** | **ПРАЋЕЊЕ И ПОНОВНА ПРОЦЈЕНА ОДОБРЕЊА**  |

**Члан 20.**

(Поступање по одобрењу и праћење испуњавања услова и критеријума)

1. Сходно члану 184. ст. (6) и (7) Одлуке, ималац одобрења мора:
2. и даље у току важења одобрења испуњавати услове и критеријуме прописане за кућно увозно царињење и обавезе које произилазе из одобрења, не доводећи у питање његове обавезе као декларанта и правила која уређују настанак царинског дуга односно дуга,
3. обавијестити издаваоца одобрења о свим чињеницама које настану послије издавања одобрења, а које могу утицати на даље важење или садржај одобрења.
4. Редовно праћење испуњавања услова и критеријума основна је обавеза и одговорност имаоца одобрења, и то треба бити дио његовог система унутрашње контроле. Ималац одобрења треба бити способан показати како обавља праћење и приказати резултате. Ималац одобрења треба прегледати своје поступке, ризике и системе како би они одражавали све битне промјене у његовим поступцима. Издавалац одобрења треба бити обавијештен о тим промјенама.
5. Група за контролу и надзорна царинска канцеларија (свако у оквиру свог дјелокруга рада), континуирано прате услове и критеријуме које ималац одобрења треба испуњавати и током важења одобрења и континуирано прате испуњавање обавеза које произилазе из одобрења кроз праћење утврђених ризика наведених у записнику о предконтроли, насумичне провјере царинских декларација, кроз накнадну царинску контролу имаоца одобрења у погледу правилности спровођења кућног увозног царињења или накнадну царинску контролу имаоца одобрења по другом основу, консултовањем свих доступних база података и анализом расположивих података из тих база и/или података до којих дођу у сарадњи са другим организационим јединицама УИО и сарадњи са другим органима, кроз спровођење царинских поступака, кроз надзор кућног увозног царињења и друго. Све мјере провјере потребно је евидентирати кроз сажете контролне записнике, те избјегавати дуплирање провјера.
6. Група за контролу и надзорна царинска канцеларија, ако у току праћења открију основану сумњу да ималац одобрења више не испуњава неки или неке од услова и критеријума, без одлагања о томе обавјештавају издаваоца одобрења достављањем записника и расположивих доказа.
7. Када било која друга царинска канцеларија, у обављању послова из своје надлежности, открије основану сумњу да ималац одобрења више не испуњава неки или неке услове и критеријуме, без одлагања о томе обавјештава издаваоца одобрења достављањем записника и расположивих доказа.
8. Ако је одобрење издато лицу од чијег оснивања је протекло мање од три године, у току прве године од издавања одобрења врши се строжији надзор, укључујући и провјеру испуњавања услова и критеријума.
9. Циљ праћења је рано откривање било које назнаке неусклађености односно непоштовања прописа и треба обезбиједити хитно дјеловање ако се открију потешкоће или непоштовање прописа.

**Члан 21.**

(Поновна процјена одобрења)

1. Сходно члану 184. став (8) Одлуке, издавалац одобрења поново врши процјену испуњавања услова и критеријума, односно поновну процјену одобрења, у сљедећим случајевима:
2. када је дошло до значајнијих промјена одговарајућих прописа које утичу на одобрење,
3. када је то потребно због основане сумње да ималац одобрења више не испуњава одговарајуће услове и критеријуме.
4. У случају из става (1) тачка б) овог члана, поновну процјену испуњености услова и критеријума, односно поновну процјену одобрења издавалац одобрења одређује када основана сумња да ималац одобрења више не испуњава одговарајуће услове и критеријуме произилази из:
5. резултата праћења имаоца одобрења, према члану 20. овог упутства,
6. информација било које друге царинске канцеларије о откривању основане сумње да ималац одобрења више не испуњава одговарајуће услове и критеријуме,
7. информација које је доставио ималац одобрења у складу са чланом 20. став (1) овог упутства или
8. информација које је доставио други орган.
9. Поновна процјена може се разликовати од случаја до случаја. Поновном процјеном провјеравају се само новонастале околности или информације које могу утицати на важност одобрења. Прије почетка поновне процјене, издавалац одобрења, за сваки појединачни случај, одређује обим провјере (да ли је потребно поновно процијенити све услове и критеријуме или само релевантне услове и критеријуме за које постоји основана сумња на непоштовање односно да нису усклађени, узимајући у обзир разлоге за покретање поновне процјене) и законски основ поновне процјене.
10. Ако се одобрење поново процјењује због основане сумње у неиспуњавање релевантних услова и критеријума, тада се процјењују конкретни услови и критеријуми на чије неиспуњавање се сумња.
11. Ако се одобрење поновно процјењује због промјена у релевантном законодавству процјењују се искључиво нови и измијењени услови и критеријуми.
12. Поновну процјену одобрења, у складу са обимом провјере одређеног од стране издаваоца одобрења, спроводи Група за контролу. Ако током поновне процјене, Група за контролу открије да је потребно поновно провјерити и неки или и све друге услове и критеријуме који нису обухваћени обимом провјере одређеног од стране издаваоца одобрења, обавиће провјере и за те услове и критеријуме. Поступак поновне процјене не подразумијева нужно преглед односно провјеру у просторијама имаоца одобрења. Метод поновне процјене зависи од услова и критеријума који се провјеравају, те је стога поновну процјену могуће обавити само на основу провјере докумената (из службених просторија и у комуникацији са имаоцем одобрења) или, према потреби, на основу провјере докумената у комбинацији са посјетом имaоцу одобрења.
13. Група за контролу о поновној процјени из става (6) овог члана сачињава записник. У погледу документације и записника треба примијенити сличан приступ као и приликом првобитне контроле (предконтроле) у поступку издавања одобрења. Група за контролу у записнику, поред резултата поновне процјене, наводи и предложену накнадну активност (на примјер, зависно од ситуације, привремено укидање или укидање одобрења или мјере које ималац одобрења треба предузети (и рокове) ради отклањања уочених недостатака а у циљу усклађености са прописима).
14. Издавалац одобрења обавјештава имаоца одобрења о резултатима поновне процјене одобрења.
15. Не доводећи у питање примјену ст. (1) до (8) овог члана, издавалац одобрења редовно, једном годишње, код надлежне организационе јединице УИО, накнадно провјерава да ли ималац одобрења има неизмирених доспјелих финансијских обавеза у погледу индиректних пореза, осталих прихода и такси, у ком случају се примјењује члан 15. ст. (2) и (3) овог упутства. За наведену накнадну провјеру користи се образац из Прилога 3. овог упуства.

**Члан 22.**

(Привремено укидање одобрења и опозив привременог укидања)

1. На захтјев имаоца одобрења, или на основу резултата поновне процјене одобрења, или када су на други начин утврђене неправилности које доводе до привременог укидања одобрења, издавалац одобрења привремено укида одобрење.
2. Случајеви привременог укидања одобрења, укључујући и привремено укидање по захтјеву имаоца одобрења, те поступак и правне посљедице привременог укидања одобрења регулисани су чл. 188. и 190. Одлуке.
3. Опозив привременог укидања одобрења регулисан је чланом 189. Одлуке. Опозив привременог укидања издавалац одобрења завршава рјешењем. Изворно издато одобрење поново је ваљано.

**Члан 23.**

(Укидање одобрења)

1. Одобрење за поступак кућног увозног царињења, сходно члану 191. став (1) Одлуке, укида се у сљедећим случајевима:
2. ако ималац одобрења не отклони недостатке из члана 188. став (4) Одлуке,
3. ако ималац одобрења не отклони недостатке из члана 190. став (1) Одлуке,
4. ако је ималац одобрења или друго лице из члана 29. став (1) Одлуке извршило тежу повреду или поновљене повреде царинских и/или пореских прописа и немају више право на жалбу,
5. на захтјев имаоца одобрења.
6. У случају из става (1) тачка ц) овог члана, издавалац одобрења, сходно члану 191. став (2) Одлуке, може одлучити да не укине одобрење за поступак кућног увозног царињења, ако сматра да је повреда прописа занемарљива у односу на број или обим царинских поступака имаоца одобрења и да не доводи у сумњу добру вјеру имаоца одобрења.
7. Не доводећи у питање примјену члана 191. Одлуке, одобрење се укида и:
8. у случају када се у накнадној провјери, спроведеној у складу са чланом 20. став (9) овог упутства, утврди да ималац одобрења има неизмирених доспјелих финансијских обавеза у погледу индиректних пореза, осталих прихода и такси и ималац одобрења не поступи у складу са чланом 15. став (3) тачка б) овог упутства. У том случају, издавалац одобрења по службеној дужности покреће поступак за укидање одобрења,
9. у случају из члана 14. Закона.
10. Сходно члану 187. став (5) Одлуке, лицу којем је укинуто одобрење за кућно царињење, укључујући и укидање у складу са чланом 14. Закона, не може се издати ново одобрење за кућно увозно царињење прије истека године дана од дана укидања одобрења, односно у року од три године од дана поништења одобрења у складу са чланом 13. Закона.

**ГЛАВА VI - СПРОВОЂЕЊЕ КУЋНОГ УВОЗНОГ ЦАРИЊЕЊА**

**Одјељак А. Опште одредбе**

**Члан 24.**

(Начин спровођења кућног увозног царињења)

Имајући у виду тренутно стање и могућности царинског информационог система који се користи за обраду увозних и извозних царинских декларација, поступак кућног увозног царињења може се спроводити на два начина:

1. стављање робе у захтијевани одобрени увозни царински поступак по кућном увозном царињењу употребом потпуне увозне царинске декларације поднијете електронским путем на начин прописан чл. 28. до 34. овог упутства, која у том случају представља поједностављену царинску декларацију, уз обавезу подношења допунске декларације из члана 31. овог упутства, или
2. стављање робе у поступак пуштања у слободан промет из поступка царинског складиштења у складишту типа Д на основу књиговодственог уписа, као поједностављене царинске декларације, на начин прописан чл. 35. до 37. овог упутства. У овом случају не примјењује се тачка а) овог члана.

**Члан 25.**

(Кућно увозно царињење и статус овлашћеног примаоца)

Кућно увозно царињење може бити са и без статуса овлашћеног примаоца, зависно од потреба привредног субјекта односно зависно за које је увозне царинске поступке привредни субјект, на његов захтјев, добио одобрење за кућно увозно царињење.

**Одјељак Б. Завршетак поступка провоза у статусу овлашћеног примаоца**

**Члан 26.**

(Овлашћени прималац и ималац одобрења за кућно увозно царињење)

1. Када ималац одобрења за кућно увозно царињење, који је и ималац одобрења за статус овлашћеног примаоца, робу одмах након завршетка поступка провоза у статусу овлашћеног примаоца пријављује по кућном увозном царињењу за одобрени увозни поступак, прво мора испунити обавезе из поступка провоза, односно обавезе које произилазе из статуса овлашћеног примаоца у складу са одредбама царинских прописа којима је регулисан статус овлашћеног примаоца.
2. Ако ималац одобрења за кућно увозно царињење, након завршетка поступка провоза у статусу овлашћеног примаоца робу одмах не пријављује по кућном увозном царињењу, у том случају завршетак поступка провоза у статусу овлашћеног примаоца и привремени смјештај робе након завршетка поступка провоза спроводи се у складу са одредбама царинских прописа којима је регулисан статус овлашћеног примаоца.

**Члан 27.**

(Надзорна и одредишна царинска канцеларија и одобрени простор)

1. Када је исто лице ималац одобрења за статус овлашћеног примаоца и ималац одобрења за поступак кућног царињења за увозне царинске поступке који слиједе послије поступка провоза (одмах или након привременог смјештаја из члана 26. став (2) овог упутства), у том случају надзорна царинска канцеларија за поступак кућног увозног царињења треба бити она канцеларија која је одобрењем за статус овлашћеног примаоца одређена као одредишна царинска канцеларија надлежна за завршетак поступка провоза у примјени статуса овлашћеног примаоца, Исто се одговарајуће примјењује и на одобрени простор.
2. Привредни субјект, приликом подношења захтјева за одобрење за статус овлашћеног примаоца и захтјева за одобрење за поступак кућног увозног царињења, треба се руководити ставом (1) овог члана у погледу предлагања (у захтјеву) царинских канцеларија и простора.

|  |  |
| --- | --- |
| **Одјељак Ц.** | **Пријављивање робе за поступак пуштања у слободан промет** |
|  | **по кућном увозном царињењу подношењем царинске декларације** |

**Члан 28.**

(Попуњавање царинске декларације за

поступак кућног увозног царињења)

1. У царинској декларацији за захтијевани увозни царински поступак по кућном увозном царињењу попуњавају се сва поља која се, према прописима којима је регулисано питање попуњавања царинске декларације, попуњавају за захтијевани увозни царински поступак (као да се ради о царинској декларацији у редовном поступку), на начин прописан тим прописима, укључујући и правила наведена у ставу (2) овог члана и другим одредбама овог упутства.
2. Код попуњавања царинске декларације за кућно увозно царињење, поред става (1) овог члана, примјењују се и сљедећа правила:
3. у поље 30 (Мјесто робе) уписује се шифра "KUĆNO UVOZ" (увијек великим латиничним словима),
4. у пољу 44 (Додатне информације, приложена документае, увјерења и одобрења), поред осталог, у додатном екрану "приложени документи" под одговарајућом шифром уписује се основни број одобрења и година издавања (на примјер 1/22), који подаци се, на исти начин (на примјер, 1/22) у свакој царинској декларацији, обавезно уписују и у четврти ред наведеног поља,
5. у поље 31 у први празни ред (ознаке и бр.) уписује се ознака одобреног простора из одобрења за кућно увозно царињење у којем се предметна роба пушта у захтијевани увозни царински поступак, само ако ималац одобрења има више одобрених простора (на примјер: ''ПРОСТОР1'' или ''ПРОСТОР2''), ако правилима о попуњавању царинске декларације није другачије прописано.
6. Ималац одобрења, најкасније у тренутку попуњавања царинске декларације из става (1) овог члана, мора испуњавати све услове прописане за стављање предметне робе у царински поступак захтијеван том декларацијом и имати на располагању одговарајућа документа о испуњености тих услова (види члан 9. овог упуства) и друга документа која прате предметну царинску декларацију, а која се уписују у поље 44 те декларације. У противном, не може робу пријавити за намјеравани увозни царински поступак.

**Члан 29.**

(Регистрација царинске декларације за поступак пуштања

у слободан промет по кућном увозном царињењу)

1. Кућно увозно царињење (регистрација царинске декларације у царинском информационом подсистему ''ASYCUDA World'') може се одвијати од момента почетка редовног радног времена те канцеларије до најкасније сат времена прије краја њеног редовног радног времена.
2. Регистрација код надзорне царинске канцеларије царинске декларације за поступак пуштања робе у слободан промет по кућном увозном царињењу (у даљем тексту: царинска декларација IM H), попуњене у складу са чланом 28. овог упутства, је електронска најава (обавијест) тој канцеларији кућног увозног царињења, то јест обавијест да се роба за коју се захтијева кућно увозно царињење налази у одобреном простору имаоца одобрења.

**Члан 30.**

(Поступање надзорне царинске канцеларије

по регистрованој царинској декларацији IM H)

1. Регистровану царинску декларацију IM H за кућно увозно царињење из члана 29. овог упутства царински службеници надзорне царинске канцеларије препознају тако што прате да ли је на списку свих регистровних декларација у пољу "Локација" наведена шифра ''KUĆNO UVOZ'', те по том критеријуму могу и претраживати декларације.
2. Како би царинска декларација IM H из става (1) овог члана, путем модула селективитета у царинском информационом подсистему ''ASYCUDA World'', добила одговарајућу траку селективитета, царински информациони подсистем аутоматски додјељује траку селективитета која не представља додјелу статуса узвозној царинској декларацији наведеног у ставу (10) овог члана. Процјена се не покреће до окончања радњи у вези завршетка поступка провоза у статусу овлашћеног примаоца, када је у питању таква ситуација.
3. На имаоца одобрења за кућно увозно царињење примјењује се мањи број физичких контрола и контрола докумената у односу на остале привредне субјекте. Може се одлучити и другачије, имајући у виду посебну опасност или обавезе у погледу контроле предвиђене другим прописима.
4. Ако је царинској декларацији IM H из става (1) овог члана, при покретању њене процјене, од стране модула селективитета додијељена зелена трака селективитета, та се декларација налази на ''чекању декларације'' у времену наведеном у одобрењу (30 минута од додјеле зелене траке селективитета, ткз. *timer*). Надзорна царинска канцеларија имаоцу одобрења одобрава пуштање робе према додијељеној зеленој траци селективитета. Међутим, надзорна царинска канцеларија, према локалној анализи ризика, ипак може, прије истека времена ''чекања декларације'' извршити измјену додијељене зелене траке селективитета на виши ниво контроле (за који се одлучи) преусмјеравањем извозне декларације на жуту или црвену траку селективитета, уз обавезно навођење разлога контроле од стране поступајућег царинског службеника.
5. Када се царинска декларација IM H из става (1) овог члана налази:
6. на жутој траци селективтета: то значи обавијест имаоцу одобрења о прегледу (провјери) декларације и докумената прије пуштања робе (то јест прије додјеле тој декларацији статуса ''L број процјене''). Документарни преглед обавља се у надзорној царинској канцеларији на основу докумената, које јој у том случају ималац одобрења или његов заступник, сходно договору са том канцеларијом, доставља путем факса или елeктронском поштом,
7. на црвеној траци селективитета: то значи обавијест одобреном извознику о прегледу докумената и робе прије пуштања робе, који преглед се обавља у одобреном простору имаоца одобрења у којем се предметна роба налази. Царински службеник дужан је, у разумном року, доћи на преглед у наведени одобрени простор. На црвеној траци селективитета царинска декларација IM H остаје све док царински службеник који је извршио преглед, не обавијести за то задуженог службеника о резултатима прегледа робе на начин одређен ставом (7) тачка а) алинеја 2) овог члана, који ће даље, зависно од тих резултата, спровести поступак по предметној царинској декларацији IM H и робу пустити у захтијевани царински поступак.
8. У поступку кућног увозног царињења, по царинској декларацији и у погледу прегледа докумената или прегледа документа и робе поступа се приоритетно у односу на царинске декларације поднијете у редовном (стандардном) поступку. Преглед докумената и робе обавља се на исти начин као и по царинској декларацији поднијетој у редовном поступку, што, поред осталог, укључује и неопходне провјере у погледу елемената за обрачун царинског дуга, те провјере да ли је ималац одобрења испунио све прописане обавезе из поступка кућног увозног царињења (види и члан 28. став (3) овог упутства).
9. Ако при прегледу робе царински службеник утврди:
10. да стање робе одговара подацима из царинске декларације IM H и докумената, даље обавља сљедеће радње:
11. на полеђини предметне царинске декларације IM H, одштампане са царинског сервера, сачињава забиљешку о утврђеном стању (на примјер, између осталог, наводи ''стање исправно'' уз означење датума и времена прегледа, MRN броја и датума предметне царинске декларације IM H из поља А, службене шифре и потписа),
12. након тога, како би ималац одобрења могао што прије располагати робом, путем факса или елeктронском поштом (ако је могуће, у противном телефоном јавља резултате) доставља резултате прегледа (забиљешку) за то задуженом царинском службенику у надзорној царинској канцеларији, који службеник одмах даље спроводи поступак по предметној царинској декларацији IM H и робу пушта у слободан промет,
13. по повратку у надзорну царинску канцеларију, царински службеник који је извршио преглед робе резултате контроле из забиљешке уписује у инспекцијски акт предметне царинске декларације IM H,
14. да нађено стање робе не одговара подацима из царинске декларације IM H и докумената, тада о нађеном стању сачињава записник у два примјерка којег потписује и ималац одобрења који је и корисник предметног поступка, те један примјерак предаје имаоцу одобрења, а царински поступак даље се спроводи на основу нађеног стања исто као по царинској декларацији поднијетој у редовном поступку.
15. Ако царински службеник по доласку на преглед робе у одобрени простор имаоца одобрења не затекне робу, сматра се да је роба у поступку кућног увозног царињења изузета испод царинског надзора.
16. У случају из става (7) овог члана, царински службеник, који је извршио преглед робе, прегледаће и претходна три поступка спроведена по кућном увозном царињењу (на зеленој траци селективитета) и документацију везану за те поступке. О резултатима провјере сачињава забиљешку у два примјерка, од којих један уручује имаоцу одобрења, а други примјерак задржава у службеној евиденцији надзорне царинске канцеларије уз предметно одобрење о кућном увозном царињењу. У инспекцијски акт увозних царинских декларација које је провјерио уписује сажето резултате провјере и податке о забиљешци.
17. Када регистрована царинска декларацији IM H из члана 29. овог упутства, путем царинског информационог подсистема ''ASYCUDA World'', добије статус ''L број процјене'', тада је роба пуштена. Датум пуштања робе је датум додјеле ''L број процјене'', који датум наведени систем аутоматски исписује у поље Б декларације, од ког момента ималац одобрења може располагати робом у складу са царинским поступком у који је по тој декларацији стаљена по кућном увозном царињењу.
18. Ималац одобрења или његов заступник (ако га има), као екстерни корисник царинског информационог подсистема ''ASYCUDA World'', статусе својих царинских декларација IM H по кућном увозном царињењу прати путем тог система. На тај начин упознат је и са статусом у којем се налази његова предметна увозна царинска декларација код кућног увозног царињења, то јест упознат је о томе да ли треба чекати са робом до прегледа од стране царинског службеника надзорне царинске канцеларије.

**Члан 31.**

(Подношење и провјера допунске царинске декларације

и завршетак поступка кућног увозног царињења)

1. Ималац одобрења дужан је, у року одређеном у одобрењу, надзорној царинској канцеларији доставити допунску царинску декларацију IM H која је у питању, уз коју се прилажу сва пратећа документа, која су била потребна за царински поступак на који се допунска царинска декларација IM H односи.
2. Допунска царинска декларација IM H из става (1) овог члана је она царинска декларација IM H која је претходно, у складу са чл. 28. до 30. овог упутства, попуњена те електронски послата и регистрована у царинском информационом подсистему ''ASYCUDA World'' и по којој је роба већ пуштена, а коју ималац одобрења, са пратећим документима, само физички доставља надзорној царинској канцеларији.
3. Контрола допунске царинске декларације IM H, са припадајућим документима, подразумјева провјеру истовјетности података из предметне допунске декларације и података из електронске декларације из члана 30. овог упутства по којој је роба пуштена у захтијевани увозни царински поступак по кућном увозном царињењу, као и друге провјере једнако као код царинске декларације поднијете у редовном поступку, када провјеру допунске царинске декларације IM H, према сопственој анализи ризика, обавља надзорна царинска канцеларија. Ако се у провјери допунске царинске декларације IM H утврде одређене неправилности, даље се у вези исте поступа у складу са чланом 92. Закона, а забиљешку о том поступању поступајући царински службеник уноси у инспекцијски акт те декларације, у којој наводи и утврђене неправилности.
4. Ако у провјери достављене допунске царинске декларације IM H, када исту према сопственој анализи ризика обавља, не утврди неправилности, као и у случају када не обавља провјеру те декларације, надзорна царинска канцеларија достављене примјерке те допунске декларације овјерава у пољу Д/Ј и уноси датум овјере (на примјер ''Овјера:12/09/2022''). Након тога један примјерак враћа имаоцу одобрења, а други примјерак, заједно са свим пратећим документима, укључујући и забиљешку из члана 30. став (7) тачка а) овог упутства (ако постоји), задржава и одлаже у архиву.
5. Овјером допунске царинске декларације IM H завршава се предметни захтијевани увозни поступак (пуштање у слободан промет) по кућном увозном царињењу.
6. Допунска царинска декларација IM H из става (2) овог члана и електронска царинска декларација IM H из члана 30. овог упутства, сходно члану 88. став (4) Закона, чине јединствену и недјељиву правну цјелину на коју се примјењују прописи који важе на дан прихватања наведене електронске царинске декларације IM H као поједностављене царинске декларације.
7. Сходно чл. 21. и 91. Закона, ималац одобрења, овјерени примјерак допунске царинске декларације IM H, који му је враћен у складу са ставом (4) овог члана, дужан је, у прописаним роковима, чувати и ставити на располагање царинском органу на његов захтјев.

**Одјељак Д. Остале одредбе**

**Члан 32.**

(Утврђене неправилности при

истовару робе код имаоца одобрења)

1. Ако ималац одобрења при истовару робе након њеног пуштања у поступак кућног увозног царињења (члан 30. став (10) овог упутства) утврди неправилности, то јест да стварно стање није у складу са пријављеним, мора о нађеним неправилностима одмах писмено обавијестити надзорну царинску канцеларију. Обавијест садржи опис стања и новоутврђене податке о пошиљци, односно утврђене податке о стварном стању пошиљке, а доставља се на обрасцу из Прилога 4. овог упутства.
2. Надзорна царинска канцеларија, у сваком појединачном случају, одлучује да ли ће отићи на преглед робе, те ако се одлучи на преглед робе о томе обавјештава имаоца одобрења забиљешком на примљеној обавијести из става (1) овог члана, коју потом, путем факса или елктронском поштом, доставља имаоцу одобрења.
3. Ради отклањања евентуално утврђених неправилности, надзорна царинска канцеларија предузима одговарајуће мјере у вези те ситуације (нa примјер, пушта робу и/или покреће прекршајни поступак и/или покреће поступак наплате, зависно од утврђених неправилности у сваком појединачном случају, односно поступа на исти начин као код поступка по редовној царинској декларацији након пуштања робе).

**Члан 33.**

(Кућно увозно царињење

без статуса овлашћеног пошиљаоца)

У спровођењу кућног увозног царињења у одобреним увозним царинским поступцима без статуса овлашћеног примаоца примјењују се чл. 28. до 32. овог упутства.

**Члан 34.**

(Кућно увозно царињење у увозним

царинским поступцима с економским дејством)

1. У спровођењу кућног увозног царињења код стављања робе у одобрене увозне царинске поступке с економским дејством из члана 1. став (2) овог упутства, одговарајуће примјењују се правила која важе за поступак пуштања робе у слободан промет по кућном увозном царињењу и уобичајена правила прописана одредбама прописа који уређују сваки поједини царински поступак с економским дејством.
2. У спровођењу кућног увозног царињења код стављања робе у одобрене увозне царинске поступке с економским дејством из члана 1. став (2) овог упутства, надзорна царинска канцеларија из члана 5. став (1) тачка г) овог упуства су пријавна и отпусна царинска канцеларија одређене одобрењем за увозни царински поступак с економским дејством који је у питању.

**ГЛАВА VII - ЦАРИНСКО СКЛАДИШТЕ ТИПА Д - КУЋНО УВОЗНО ЦАРИЊЕЊЕ**

**Члан 35.**

(Захтјев и одобрење за кућно увозно царињење за

пуштање робе у слободан промет из царинског складишта типа Д)

1. Захтјев за издавање одобрења за кућно увозно царињење за пуштање робе у слободан промет након поступка царинског складиштења у царинском складишту типа Д подноси се у писаној форми на обрасцу из Прилога 26. Одлуке (општи и допунски образац), попуњен у складу са Објашњењем датим у том прилогу. Захтјев мора садржавати све податке и информације потребне за издавање одобрења.
2. Сходно члану 216. став (3) тачка д) Одлуке, издавање одобрења за царинско складиште типа Д захтијева аутоматски и примјену поступка кућног увозног царињења за пуштање робе у слободан промет. Стога се захтјев из става (1) овог члана подноси истовремено када и захтјев за одобравање држања царинског складишта типа Д, или одмах по добијању одобрења за држање царинског складишта типа Д у случају када иста организациона јединица УИО није надлежна за издавање оба одобрења.
3. У одобрењу за кућно увозно царињење наводе се подаци о одобреном царинском складишту типа Д, с позивом на број и датум одобрења и назнаку издаваоца тог одобрења. Ако иста организациона јединица УИО није надлежна за издавање оба одобрења, у том случају, организациона јединица која је издала одобрење за држање царинског складишта типа Д примјерак тог одобрења доставља и организационој јединици УИО из члана 13. став (1) овог упутства надлежној за издавање одобрења за кућно увозно царињење.

**Члан 36.**

(Пуштање у слободан промет по кућном увозном

царињењу робе из царинског складишта типа Д)

1. При стављању робе у поступак царинског складиштења у царинско складиште типа Д, сходно члану 129. став (1) Закона, утврђују се елементи (врста, царинска вриједност и количина робе) за обрачун царинског дуга који су прихватљиви за предметну робу на дан стављања те робе у поступак царинског складиштења. Ти елементи уписују се у царинску декларацију за поступак царинског складиштења, без обзира да ли се поступак царинског складиштења у царинском складишту типа Д спроводи по редовном царинском поступку или по кућном увозном царињењу. Наведени елементи се, сходно члану 377. став (2) тачка а) Одлуке, узимају у обзир приликом пуштања ускладиштене робе у слободан промет по кућном увозном царињењу и уписују се и у допунску царинску декларацију из става (2) овог члана.
2. Роба се из поступка царинског складиштења у царинском складишту типа Д пушта у слободан промет по кућном увозном царињењу на основу књиговодственог уписа из члана 37. овог упутства, као поједностављене царинске декларације, и држалац тог складишта, сходно члану 203. став (2) Одлуке, нема обавезу о томе обавјештавати надзорну царинску канцеларију. Међутим, држалац складишта обавезан је, најкасније до четвртка текуће седмице за све књиговодствене уписе из претходне седмице (који рок се наводи у одобрењу), поднијети допунску царинску декларацију за сву робу пуштену у слободан промет по кућном увозном царињењу у том периоду за који исту подноси, са свом потребном документацијом, која декларација се тек тада први пут и региструје на царинском серверу надзорне царинске канцеларије.
3. Ако допунска царинска декларација из става (2) овог члана обухвата само један књиговодствени упис попуњава се као редовна царинска декларација за предметни поступак којим се раздужује поступак царинског складиштења, укључујући и правила прописана ст. (1) и (4) тач. е) и г) овог члана, с тим да се у поље 31 у први празни ред (ознаке и бр.) под шифром ''CLE'' уписују подаци о књиговодственом упису на који се односи та декларација (на примјер, ''CLE 8/20.10.2022'').
4. Ако допунска царинска декларација из става (2) овог члана обухвата робу из више књиговодствених уписа из периода за који се подноси та декларација (одобрени рок), односно из више царинских декларација о поступку царинског складиштења у царинском складишту типа Д (у даљем тексту: царинска декларација IM K), иста се попуњава као редовна царинска декларација, уз примјену и сљедећих правила и изузетака:
5. у пољу 2 (Пошиљалац/Извозник) уписује се ријеч "РАЗНИ" (ако се царинске декларације IM K на које се односе књиговодствени уписи обухваћени предметном допунском царинском декларацијом односе на различите иностране пошиљаоце),
6. поље 18 (Идентитет и националност превозног средства у одласку/доласку) не попуњава се,
7. поље 21 (Идентитет и националност активног превозног средства које прелази границу) не попуњава се,
8. у поље 22 (Валута и укупан фактурисани износ)у прву подјелу уписује се шифра БиХ валуте (BAM), а у другу подјелу уписује се збирна вриједност према подацима о вриједности предметне робе из свих царинских декларација IM K обухваћених предметном допунском царинском декларацијом утврђена на дан прихватања тих IM K декларација,
9. у пољу 30 (Мјесто робе) уписује се шифра "KUĆNO UVOZ" (увијек великим латиничним словима),
10. у пољу 40 (Збирна пријава/претходни документ декларације) уписују се ријечи: ''СПЕЦИФИКАЦИЈА IM K и CLE ", која се прилаже уз допунску царинску декларацију, а изглед и садржај спецификације дати су у Прилогу 5. овог упутства,
11. у пољу 44 (Додатне информације, приложена документа, увјерења и одобрења), поред осталог, у додатном екрану "приложени документи" под одговарајућом шифромуписује се основни број и година издавања одобрења за кућно увозно царињење у предметном царинском складишту типа Д (на примјер, 6/2022). Ти подаци се, на исти начин (на примјер, 6/2022) у свакој допунској царинској декларацији, обавезно уписују и у четврти ред наведеног поља,
12. у поље Д/Ј не уписује се датум пуштања робе.
13. Изузетно од става (2) друга реченица овог члана, када се ради о пуштању у слободан промет по кућном увозном царињењу из царинског складишта типа Д превозних средстава и друге робе која подлијеже обавези годишње регистрације, у том случају, држалац тог складишта, код сваког појединачног пуштања у слободан промет наведене робе на основу књиговодственог уписа, надзорној царинској канцеларији подноси допунску царинску декларацију IM H на начин прописан чланом 29. овог упутства, а попуњене у складу са ставом (4) овог члана. Допунска царинска декларација за предметну робу може се доставити на овјеру надзорној царинској канцеларији истог или сљедећег или неког другог дана, а најкасније до истека рока за њено подношење одређеног одобрењем.
14. У поступку код надзорне царинске канцеларије по поднијетој допунској царинској декларацији са пратећим документима, укључујући и овјерен испис књиговодствених уписа обухваћених том декларацијом, примјењује се на одговарајући начин члан 31. овог упутства.
15. Само код малопродаје робе из царинског складишта типа Д уз ослобађање од плаћања увозних дажбина у случајевима из члана 379. став (3) Одлуке, у пољу 44 допунске царинске декларације за пуштање у слободан промет (IM H), поред осталог, уписују се подаци о лицу којем је роба продата као кориснику тог ослобађања. У случају из члана 379. став (3) Одлуке, наведена допунска царинска декларација не може бити овјерена од стране надзорне царинске канцеларије прије доношења одлуке о одобравању царинске повластице која је у питању у том случају.

**Члан 37.**

(Књиговодствени упис за кућно увозно царињење)

1. Држалац царинског складишта типа Д за робу, коју из поступка царинског складиштења пушта у слободан промет по кућном увозном царињењу, обавезан је, код сваког појединачног пуштања у слободан промет, сачинити књиговодствени упис у свом електронском систему.
2. Књиговодствени упис из става (1) овог члана садржи, најмање, сљедеће податке:
3. број и датум одобрења за царинско складиште типа Д,
4. број и датум одобрења за кућно увозно царињење у царинском складишту из тачке а) овог става,
5. редни број књиговодственог уписа,
6. датум и вријеме сачињавања књиговодственог уписа,
7. број и датум царинске декларације IМ К/број наименовања за предметну робу која се пушта у слободан промет,
8. трговачки назив предметне робе,
9. тарифна ознака,
10. царинска вриједност предметне робе у BAM (према подацима из поља 47 IМ К царинске декларације),
11. количина/јединица мјере,
12. бруто маса,
13. нето маса или запремина,
14. назив пошиљаоца,
15. држава извоза,
16. доказ о поријеклу/држава поријекла, ако је у питању роба са преференцијалним поријеклом,
17. MRN број и датум допунске царинске декларације за пуштање у слободан промет (из поља А) којом је обухваћен предметни књиговодствени упис, који подаци се уносе накнадно. Овом радњом уједно се и закључује предметни књиговодствени упис и по истом завршава поступак кућног увозног царињења,
18. по потреби колона ''напомена'' (на примјер, уписати забиљешку о продаји роби сходно члану 379. став (3) Одлуке, уз навођење броја и датума царинске одлуке о ослобађању од плаћања увозних дажбина у случају када се иста доноси у писаној форми (на примјер, у случају из члана 379. став (3) тачка (д) Одлуке), или друго).
19. Држалац царинског складишта типа Д књиговодствени упис мора водити електронски. Појединачни књиговодствени уписи чине збирну евиденцију тих уписа, која евиденција се мора водити централно на једном мјесту (на примјер: као контролник књиговодствених уписа) и која додатно за сваки књиговодствени упис мора укључивати и MRN број и датум допунске царинске декларације за пуштање у слободан промет којом се предметни књиговодствени упис раздужује.
20. Ако је роба стављена у поступак царинског складиштења у царинско складиште типа Д на основу више IМ К царинских декларација, те се декларације за истовјетну робу раздужују према редосљеду њиховог прихватања, да би број нераздужених IМ К царинских декларација био мањи и евиденција транспарентнија. Наведено не искључује и могућу примјену члана 373. став (3) Одлуке, ако то тражи држалац складишта. Ако се у контроли царинског складишта, утврди да је за одређену увозну робу настао царински дуг, сматра се да је у питању дотична увозна роба која је пријављена по најранијом IМ K царинској декларацији која није раздужена.
21. Држалац царинског складишта типа Д, у евиденцију о роби коју води за предметно складиште, код раздуживање те евиденције, уписује податке о предметном књиговодственом упису и, или уписима и о допунској царинској декларацији у погледу робе обухваћене тим уписом и декларацијама.

**ГЛАВА VIII - ПРЕЛАЗНЕ И ЗАВРШНЕ ОДРЕДБЕ**

**Члан 38.**

(Употреба ранијих одобрења и рјешавање захтјева)

1. Сходно члану 558. став (1) Одлуке, одобрења за локално увозно царињење која су на снази на дан почетка примјене Одлуке остају на снази најдуже шест мјесеци од дана почетка примјене Одлуке.
2. Поступак кућног увозног царињења по одобрењима из става (1) овог члана од дана почетка примјене Одлуке спроводи се у складу са одредбама Закона и Одлуке које се односе на тај поступак и одредбама овог упутства.
3. Ималац одобрења за локално увозно царињење који намјерава даље користити поступак кућног увозног царињења у складу са Законом, Одлуком и овим упутством и жели ново одобрење најкасније до истека рока од шест мјесеци из става (1) овог члана, треба без одлагања поднијети нови уредан захтјев за издавање одобрења на обрасцу наведеном у члану 13. став (2) овог упутства. Уз нови захтјев прилаже се и копија одобрења из става (1) овог члана, као и копије свих измјена и допуна тог одобрења, која се стављају ван снаге новим одобрењем.
4. Ако ималац одобрења за локално увозно царињење не исходи одобрење у року од шест мјесеци из става (1) овог члана раније издато одобрење престаје важити по истеку тог рока, о чему се не доноси посебна одлука.
5. Захтјеве за издавање одобрења за кућно увозно царињење запримљене а неријешене до дана ступања на снагу овог упутства рјешава надлежна организациона јединица УИО из члана 13. став (1) овог упутства, у складу са одговарајућим одредбама Закона и Одлуке и овим упутством.
6. Захтјеве за измјене и/или допуне одобрења из става (1) овог члана, запримљене а неријешене до дана почетка примјене Одлуке, рјешава организациона јединица УИО која је донијела одобрење чија се измјена и/или допуна тражи, у складу са прописима који су важили до дана почетка примјене овог упутства.
7. Захтјеви за измјене и/или допуне одобрења из става (1) овог члана запримљени од дана почетка примјене Одлуке биће одбијени као недопуштени, обзиром да од наведеног дана почиње примјена Закона и Одлуке.

**Члан 39.**

(Примјена правила о попуњавању царинске декларације)

Ако су одредбама царинских прописа које се односе на попуњавање царинске декларације прописана правила, те шифре за одређену ситуацију, врсту документа и информацију, одобрење или друго које су различите од правила и шифри наведених у овом упутству, у том случају примјењују се правила и шифре прописане тим прописима.

**Члан 40.**

(Саставни дио упутства)

Саставни дио овог упутства чине:

|  |  |  |
| --- | --- | --- |
| а) | Прилог 1. | Контролна листа за самопроцјену подносиоца захтјева за одобравање кућног увозног царињења (Контролна листа), из члана 13. став (5) тачка j), |
| б) | Прилог 2. | Образац Захтјева за провјеру измирења доспјелих финансијских обавеза у погледу индиректних пореза, осталих прихода и такси, из члана 15. став (1), |
| ц) | Прилог 3. | Образац Захтјева за накнадну провјеру измирења доспјелих финансијских обавеза у погледу индиректних пореза, осталих прихода и такси, из члана 21. став (9), |
| д) | Прилог 4. | Образац Обавијести о утврђеним неправилностима при истовару робе, из члана 32. став (1), |
| е) | Прилог 5.  | Образац Спецификације царинских декларација за поступак царинског складиштења (IМ К) и књиговодствених уписа (CLE), из члана 36. став (4) тачка ф) овог упутства. |

**Члан 41.**

(Престанак важења)

Даном ступања на снагу овог упутства престаје важити Упутство о локалном увозном царињењу (''Службени гласник БиХ'', бр. 3/13, 6/17 и 82/18).

**Члан 42.**

(Ступање на снагу)

Ово упутство ступа на снагу осмог дана од дана објављивања у ''Службеном гласнику БиХ''.

 **ДИРЕКТОР**

Број: 01-02-2-1033- \_\_\_\_\_\_\_\_ /22

Бања Лука, \_\_\_\_\_\_\_ 2022. године **Др МИРО ЏАКУЛА**